b'\n_START_ARTICLE_\nMameluki\n_START_PARAGRAPH_\nMameluki (arabsko \xd9\x85\xd9\x85\xd9\x84\xd9\x88\xd9\x83 (ednina), \xd9\x85\xd9\x85\xd8\xa7\xd9\x84\xd9\x8a\xd9\x83 (mno\xc5\xbeina)) je izraz za osvobojene vojne su\xc5\xbenje, ki so si v vojski priborili najvi\xc5\xa1je polo\xc5\xbeaje._NEWLINE_Mamelu\xc5\xa1ko gospostvo je zna\xc4\x8dilno za muslimanske de\xc5\xbeele od 13. stoletja dalje. Tam so si su\xc5\xbenji-\xc4\x8dastniki podvrgli ljudstvo in mu vladali v obliki skupinske posesti. Ve\xc4\x8dina bogastva in zemlje je pripadla Mamelukom, iz svojih vrst pa so nato izvolili vladarja, ki ni bil nujno plemi\xc5\xa1ke krvi. Pri volitvah, ki so bile neredko zre\xc5\xbeirane je tako po navadi zmagal kak\xc5\xa1en izmed znanih in sposobnih \xc4\x8dastnikov. Mamelu\xc5\xa1ka oblast sicer ni bila trajna in se ni obdr\xc5\xbeala dolgo \xc4\x8dasa, je pa vseeno pustila velik pe\xc4\x8dat islamski dru\xc5\xbebi na zatonu srednjega veka._NEWLINE_Ime mameluki je bilo \xc5\xa1e posebej v navadi za tur\xc5\xa1ke najemni\xc5\xa1ke enote v Bagdadu (dana\xc5\xa1nji Irak) in Egiptu. Prvi mameluki so pri\xc5\xa1li kot su\xc5\xbenji z ozemlja okoli Kavkaza. V vrhnji sloj so se za\xc4\x8deli vzpenjati v 12. stoletju, leta 1250 pa so si prvi\xc4\x8d izborili oblast v Egiptu in Siriji. Iz mamelu\xc5\xa1kega obdobja prihaja tudi tur\xc5\xa1ki naziv Sultan, prvi pa si je tak naziv nadel mamelu\xc5\xa1ki vladar v Egiptu. Egiptu so mameluki vladali do leta 1517._NEWLINE_Mamelu\xc5\xa1ka oblast se - nekoliko umetno - deli na dve obdobji. V prvem od leta 1250 do leta 1390 so vladali bahritski mameluki, v drugem od leta 1382 do 1517 pa burd\xc5\xbeitski mameluki. Prvi so ime prevzeli po svoji osrednji voja\xc5\xa1nici Bahr na otoku Roda na Nilu, drugi pa po svojih bivali\xc5\xa1\xc4\x8dih v stolpih (tur\xc5\xa1ko burd\xc5\xbe) mestnih utrdb v Kairu.'